CELEX: 
Language: sk
Date: 2019-07-29 00:00:00
Title: VYKONÁVACIE ROZHODNUTIE KOMISIE (EÚ) …/… ktorým sa zrušuje vykonávacie rozhodnutie Komisie 2012/627/EÚ o uznaní právneho rámca a rámca dohľadu Austrálie za rovnocenné s požiadavkami nariadenia Európskeho parlamentu a Rady (ES) č. 1060/2009 o ratingových agentúrach

VYKONÁVACIE ROZHODNUTIE KOMISIE (EÚ) …/…
            
            
               z 29. 7. 2019,
            
            
               ktorým sa zrušuje vykonávacie rozhodnutie Komisie 2012/627/EÚ o uznaní právneho rámca a rámca dohľadu Austrálie za rovnocenné s požiadavkami nariadenia Európskeho parlamentu a Rady (ES) č. 1060/2009 o ratingových agentúrach
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (ES) č. 1060/2009 o ratingových agentúrach
                  1
               , a najmä na jeho článok 5 ods. 6,
            
            
               keďže:
            
            
               (1)V článku 5 ods. 6 nariadenia (ES) č. 1060/2009 sa Komisia splnomocňuje prijať rozhodnutie o rovnocennosti, v ktorom uvedie, že právny rámec a rámec dohľadu danej tretej krajiny zabezpečuje, že ratingové agentúry, ktoré majú povolenie alebo sú zaregistrované v tejto tretej krajine, spĺňajú právne záväzné požiadavky, ktoré sú rovnocenné s požiadavkami stanovenými v uvedenom nariadení a ktoré podliehajú účinnému dohľadu a presadzovaniu v tejto tretej krajine. Aby sa právny rámec a rámec dohľadu mohol považovať za rovnocenný, musí spĺňať minimálne tie podmienky, ktoré sú stanovené v článku 5 ods. 6 nariadenia (ES) č. 1060/2009. 
            
            
               (2)Komisia prijala 5. októbra 2012 vykonávacie rozhodnutie 2012/627/EÚ
                  2
               , v ktorom konštatovala, že tieto tri podmienky sú splnené a že považuje austrálsky právny rámec a rámec dohľadu pre ratingové agentúry za rovnocenné s požiadavkami nariadenia (ES) č. 1060/2009, ktoré boli v tom čase platné.
            
            
               (3)Austrálsky právny rámec a rámec dohľadu stále spĺňa tri podmienky pôvodne stanovené v článku 5 ods. 6 nariadenia (ES) č. 1060/2009. V nariadení Európskeho parlamentu a Rady (EÚ) č. 462/2013
                  3
                sa zaviedli dodatočné požiadavky na ratingové agentúry registrované v Únii, čím sa pre uvedené ratingové agentúry sprísnil právny režim a režim dohľadu. Tieto dodatočné požiadavky zahŕňajú pravidlá týkajúce sa ratingových výhľadov, riadenia konfliktov záujmov, požiadaviek na dôvernosť, kvality ratingových metodík, ako aj predkladania a zverejňovania úverových ratingov. 
            
            
               (4)Podľa článku 2 ods. 2 bodu 1 písm. b) nariadenia (EÚ) č. 462/2013 sa dodatočné požiadavky uplatňujú na účely posúdenia rovnocennosti s právnym rámcom a rámcom dohľadu tretej krajiny od 1. júna 2018.
            
            
               (5)V tejto súvislosti si Komisia 13. júla 2017 vyžiadala poradenstvo od Európskeho orgánu pre cenné papiere a trhy („orgán ESMA“) týkajúce sa rovnocennosti právneho rámca a rámca dohľadu, okrem iného, Austrálie s týmito dodatočnými požiadavkami zavedenými nariadením (EÚ) č. 462/2013 a jeho posudok o zásadnom význame akýchkoľvek rozdielov. 
            
            
               (6)Orgán ESMA v technickom poradenstve uverejnenom 17. novembra 2017 dospel k záveru, že austrálsky právny rámec a rámec dohľadu neobsahuje dostatočné ustanovenia, ktorými by sa mohli splniť ciele dodatočných požiadaviek zavedených nariadením (EÚ) č. 462/2013.
            
            
               (7)V článku 3 ods. 1 písm. w) nariadenia (ES) č. 1060/2009 sa zavádza vymedzenie pojmu ratingový výhľad a rozširujú sa ním určité požiadavky uplatniteľné na úverové ratingy na ratingové výhľady. Austrálsky právny rámec a rámec dohľadu výslovne neuznáva ratingové výhľady, no Austrálska komisia pre cenné papiere a investície (Australian Securities and Investment Commission) sa domnieva, že na ratingové výhľady sa vzťahuje definícia „poradenstva v oblasti finančných produktov“, a teda podliehajú rovnakým požiadavkám ako úverové ratingy. 
            
            
               (8)S cieľom posilniť vnímanie nezávislosti ratingových agentúr voči hodnoteným subjektom sa nariadením (EÚ) č. 462/2013 rozširujú v článku 6 ods. 4 a článkoch 6a a 6b nariadenia (ES) č. 1060/2009 pravidlá týkajúce sa konfliktov záujmov na konflikty záujmov spôsobené akcionármi alebo členmi, ktorí majú významnú pozíciu v ratingovej agentúre. V austrálskom právnom rámci a rámci dohľadu sa vyžaduje, aby ratingová agentúra mala zavedené vhodné mechanizmy na riadenie konfliktov záujmov, ktoré vznikajú v rámci jej podnikateľskej činnosti. Výslovne sa však nezaoberá konfliktmi záujmov, ktoré sa týkajú akcionárov. V dôsledku toho neexistujú žiadne podobné požiadavky na zákaz toho, aby ratingová agentúra vydávala úverový rating pre subjekt, ktorý má v držbe viac ako 10 % jej akcií, alebo aby poskytovala konzultačné alebo poradenské služby subjektu, ktorý má v držbe viac ako 5 % jej akcií.
            
            
               (9)Nariadením (EÚ) č. 462/2013 sa zavádzajú nové ustanovenia na zabezpečenie toho, aby sa dôverné informácie používali len na účely súvisiace s ratingovými činnosťami a boli chránené pred spreneverou, odcudzením alebo zneužitím. Na tento účel sa v článku 10 ods. 2a nariadenia (ES) č. 1060/2009 vyžaduje, aby ratingové agentúry považovali všetky úverové ratingy, ratingové výhľady a informácie s tým súvisiace za dôverné informácie, a to až do ich zverejnenia. V austrálskom právnom rámci a rámci dohľadu sa stanovujú podrobné požiadavky na opatrenia, ktoré musia ratingové agentúry prijať na ochranu dôverných informácií, ktoré majú k dispozícii a ktoré sa týkajú emitentov. Existuje teda spoľahlivý rámec na ochranu pred zneužitím dôverných informácií.
            
            
               (10)Cieľom nariadenia (EÚ) č. 462/2013 je zvýšiť úroveň transparentnosti a kvality ratingových metodík. V oddiele D pododdiele I ods. 3 prílohy I k nariadeniu (ES) č. 1060/2009 sa zavádza povinnosť ratingových agentúr poskytnúť hodnotenému subjektu príležitosť, aby ratingovú agentúru upozornil na prípadné vecné chyby pred zverejnením úverového ratingu alebo ratingového výhľadu. Austrálsky právny rámec a rámec dohľadu neobsahuje žiadnu výslovnú požiadavku, aby ratingová agentúra informovala hodnotený subjekt o úverovom ratingu pred jeho zverejnením. Podľa austrálskeho právneho rámca a rámca dohľadu by ratingová agentúra namiesto toho informovala hodnotený subjekt len vtedy, ak je to „možné a vhodné“, a to bez stanovenia minimálneho času na odpoveď.
            
            
               (11)Nariadením (EÚ) č. 462/2013 sa zavádzajú ochranné opatrenia uvedené v článku 8 ods. 5a, ods. 6 písm. aa) a ab) a ods. 7 nariadenia (ES) č. 1060/2009 s cieľom zabezpečiť, aby akákoľvek zmena ratingových metodík neviedla k menej prísnym metodikám. V austrálskom právnom rámci a rámci dohľadu sa vyžaduje, aby boli hodnotené subjekty dotknuté akoukoľvek zmenou metodiky o tejto zmene informované. Neobsahuje však požiadavku, aby ratingové agentúry uskutočňovali konzultácie s účastníkmi trhu pred vykonaním významnej zmeny metodiky, informovali orgán dohľadu alebo aby na webovom sídle ratingovej agentúry zverejnili chyby zistené v ratingovej metodike.
            
         
         
            
               (12)Nariadením (EÚ) č. 462/2013 sa posilňujú požiadavky týkajúce sa predkladania a zverejňovania úverových ratingov. Podľa článku 8 ods. 2 nariadenia (ES) č. 1060/2009 a oddielu D pododdielu I ods. 2a prílohy I k uvedenému nariadeniu ratingová agentúra zverejní spolu s ratingovými metodikami, modelmi a kľúčovými ratingovými východiskami aj usmernenie, v ktorom jasne a ľahko zrozumiteľne vysvetlí východiská, parametre, obmedzenia a neistoty súvisiace s modelmi a ratingovými metodikami použitými pri postupe úverového ratingu. Hoci sa podľa austrálskeho právneho rámca a rámca dohľadu od ratingových agentúr vyžaduje, aby zverejňovali informácie o tom, či bol úverový rating vyžiadaný a či sa ho hodnotený subjekt zúčastnil, a aby poskytovali informácie o akýchkoľvek obmedzeniach úverových ratingov, neobsahuje požiadavku poskytovať takéto usmernenia o metodike úverových ratingov verejnosti.
            
            
               (13)S cieľom posilniť hospodársku súťaž a obmedziť rozsah konfliktov záujmov v odvetví ratingových agentúr sa nariadením (EÚ) č. 462/2013 zavádza požiadavka uvedená v oddiele E pododdiele II prílohy I k nariadeniu (ES) č. 1060/2009, aby poplatky, ktoré ratingová agentúra účtuje za vypracovanie úverového ratingu a doplnkové služby, neboli diskriminačné a vychádzali zo skutočných nákladov. Od ratingových agentúr sa vyžaduje, aby zverejňovali určité finančné informácie. V austrálskom právnom režime a režime dohľadu sa vyžaduje, aby ratingové agentúry zverejňovali informácie o tokoch príjmov a sprístupňovali určité informácie orgánu dohľadu prostredníctvom výročnej správy (malé ratingové agentúry tvoria výnimku). Okrem toho neobsahuje požiadavku, aby ratingové agentúry zverejňovali predbežné ratingy a informovali orgány dohľadu o svojich harmonogramoch poplatkov alebo o poplatkoch účtovaných klientom. Okrem toho sa v ňom nepožaduje, aby poplatky účtované klientom boli založené na nákladoch a neboli diskriminačné.
            
            
               (14)Vzhľadom na skúmané faktory možno konštatovať, že austrálsky právny rámec a rámec dohľadu pre ratingové agentúry nespĺňa všetky podmienky rovnocennosti stanovené v článku 5 ods. 6 druhom pododseku nariadenia (ES) č. 1060/2009. Preto ho nemožno považovať za rovnocenný s právnym rámcom a rámcom dohľadu stanoveným v uvedenom nariadení.
            
            
               (15)Vykonávacie rozhodnutie 2012/627/EÚ by sa preto malo zrušiť.
            
            
               (16)Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
            
            
               PRIJALA TOTO ROZHODNUTIE:
            
            
               Článok 1
            
            
               Vykonávacie rozhodnutie 2012/627/EÚ sa zrušuje.
            
            
               Článok 2
            
            
               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               V Bruseli 29. 7. 2019
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 302, 17.11.2009, s. 1.
               
               
                  
                     (2)
                  
                        Vykonávacie rozhodnutie Komisie 2012/627/EÚ z 5. októbra 2012 o uznaní právneho rámca a rámca dohľadu Austrálie za rovnocenné s požiadavkami nariadenia Európskeho parlamentu a Rady (ES) č. 1060/2009 o ratingových agentúrach (Ú. v. EÚ L 274, 9.10.2012, s. 30).
               
               
                  
                     (3)
                  
                        Nariadenie Európskeho parlamentu a Rady (EÚ) č. 462/2013 z 21. mája 2013, ktorým sa mení nariadenie (ES) č. 1060/2009 o ratingových agentúrach (Ú. v. EÚ L 146, 31.5.2013, s. 1).